c: text/html

text:
Tanki Leendert – Diasabra marduga den careda di 2’or polis ta detene e homber aki, poco mas pabou di Misa di Tanki Leendert.
Un rato prome polis ta haya melding, cu alarma a bay ON na un adres caminda tin algun oficina.
Polis tambe a wordo informa con e persona tawata bisti, cu ta na preto.
Durante cu polisnan tawata controlando y tirando bista pa e persona na preto, nan a topa e homber aki.
Momento cu polis a bay pa papia cune ela cuminsa core, lagando su slofnan atras.
Mes ora mas unidad policial a yega pa duna un man y un di e unidadnan ta tope cara cara y ta detene mes ora.
E ta wordo sospecha di kiebro na un adres na Tanki Leendert.

robotstxt: allowed

filter: keep


text:
Cinco aña pasa, tempo cu Shon Lang (d.f.m.) a bay laga nos, Jeremy van der Linden, su nieto tabata ainda un mucha y hopi di e logronan di su welo, e conoce como storia cu e ta tende di famia, conoci y bisiñanan di Savaneta.
P’esey mes, e reconocemento cu Gabinete Mike Eman ta duna di yama MFA di e bario ‘Cas di Shon Lang’ ta laga e hoben aki sinti un orguyo grandi.
E siman aki Jeremy hunto cu su mayornan y otro famia a haya recorido di e edificio for di delegacion di MFA encabesa pa Prome Minister Mike Eman mes. Na final a puntr’e tocante su impresion y el a expresa su satisfaccion.
“Mi ta haya ta un bon idea y no a haya un bon splicacion di e proyecto”, Jeremy a bisa.
Como parti di un famia prodigioso den musica, Jeremy ta admiti cu e tambe ta gusta toca guitara leu a leu. Sigur e ta consciente cu tras di e nomber di su welo, tin un legado grandi di dedicacion na expresion artistico aki.
Pa loke ta trata e dedicatoria cu ta bin grandi rib’e edificio di MFA Savaneta y lo keda devela na su apertura den un par di luna, Jeremy ta “haya cu ta algo bon, ya cu mi no tabat’ey e tempo aya.”


text:
UN COMBERSACION INTERESANTE TOCANTE BIJBEL
Dicon Dios Ta Permiti Sufrimento?
Pa bo haya un idea con testigonan di Jehova ta combersa cu hende, tuma nota di e siguiente dialogo. Imagina cu Marlen, un testigo di Jehova, ta bishita Señora Sonia.
CON DIOS TA SINTI ORA E MIRA NOS SUFRI?
Marlen: Sonia, con ta? Mi ta contento cu nos por a topa atrobe.
Sonia: Mi tambe.
Marlen: Ultimo biaha cu mi a pasa, nos a papia tocante con Dios ta sinti ora e mira nos sufri. * Bo a menciona cu esey ta un pregunta cu bo tabata haci bo mes pa hopi tempo, vooral despues cu bo mama a haya un accidente di auto. Den tur esey, con a sigui cu ne?
Sonia: E ta bay basta bon bo sa. Tin dia ta mas mihor cu otro. Awe e ta basta bon si.
Marlen: Mi ta contento di tende esey. Mi por imagina cu no ta facil pa trata cu un situacion asina.
Sonia: No, e no ta facil. Tin biaha mi ta puntra mi mes cuanto mas e por wanta.
Marlen: Loke bo ta sinti ta algo normal. Biaha pasa, ora nos a caba di papia, m’a puntra bo si bo sa dicon Dios ta permiti sufrimento si e tin poder pa caba cu ne.
Sonia: Si, mi ta corda.
Marlen: Pero prome cu nos wak kico Bijbel ta bisa, laga nos repasa un par di punto cu nos a papia biaha pasa.
Sonia: Ta bon.
Marlen: Nos a lesa den Bijbel di un homber fiel cu a puntra dicon Dios ta permiti sufrimento. Dios no a scual e pa loke el a puntra ni e no a bis’e cu e mester tin mas fe.
Sonia: Esey tabata algo nobo pa mi.
Marlen: Tambe nos a siña cu Jehova no gusta mira nos sufri. Por ehempel, Bijbel ta bisa cu ora e pueblo di Dios tabata pasa den dificultad, “e tabata afligi.” * No ta un consuelo pa sa cu Dios ta sinti duele ora e mira nos sufri?
Sonia: Claro cu si.
Marlen: Na final nos a comproba cuanto poder nos Creador tin, y cu e por caba cu sufrimento na cualkier momento cu e ta desea.
Sonia: Ta e parti ey mi no por caba di compronde. Dicon Dios ta laga tur e cosnan malo aki pasa mientras e tin poder pa caba cu nan?
KEN TABATA PAPIA E BERDAD?
Marlen: Nos por haya e contesta pa e pregunta ey den Bijbel na e buki di Genesis. Bo ta corda e relato di Adam cu Eva y e fruta prohibi?
Sonia: Si, fo’i mucha mi conoce e relato ey. Dios a bisa nan pa no come di un cierto palo, pero nan a come di dje toch.
Marlen: Esey ta berdad. Pero laga nos wak un rato kico ta e cosnan cu a pone Adam cu Eva peca. Esakinan tin hopi di haber cu e motibo dicon nos ta sufri. Bo por lesa Genesis capitulo 3, versiculo 1 te 5?
Sonia: Oke. “Awor e colebra tabata mas astuto cu tur otro bestia di sabana cu SEÑOR Dios a traha. El a bisa e muher: ‘Di berdad Dios a bisa: “Bo no mag come di ningun palo di e hofi”?’ Y e muher a bisa e colebra: ‘Di fruta di e palonan di e hofi nos por come, ma di fruta di e palo cu ta keda meymey di e hofi, Dios a bisa: “Boso no mester come di dje ni mishi cu ne, pa boso no muri.”’ Y e colebra a bisa e muher: ‘Siguramente boso lo no muri! Pasobra Dios sa cu e dia cu boso come di dje, boso wowo lo habri y boso lo ta manera Dios, conociendo bon y malo.’”
Marlen: Danki. Laga nos analisa e versiculonan aki un rato. Prome, ripara cu ta un colebra a papia cu Eva. Un otro buki den Bijbel ta mustra cu realmente ta Satanas e Diabel a uza e colebra pa papia cu Eva. * Satanas a puntra Eva encuanto e mandamento cu Dios a duna pa no come di un cierto palo. Bo a ripara kico Dios a bisa lo a pasa si Adam cu Eva a come di e palo?
Sonia: Nan lo a muri.
Marlen: Exactamente. Anto, despues di esey Satanas a acusa Dios di un cos masha serio mes. Wak kico el a bisa: “Siguramente boso lo no muri!” Cu otro palabra, Satanas a yama Dios un gañado.
Sonia: Mi no tabata sa esey.
Marlen: Ora Satanas a yama Dios un gañado, el a lanta un cuestion cu a tuma tempo pa resolve. Bo sa ta dicon?
Sonia: Mmm. Pa bisa bo francamente, no.
Marlen: Wel, kisas mi por splica bo asin’aki. Laga nos bisa cu un dia mi ta yega cerca bo anto bisa bo cu mi tin mas forsa cu bo. Con bo por proba cu no ta asina?
Sonia: Wel, nos lo tin cu wak ken tin mas forsa, mi ta supone.
Marlen: Corecto. Talbes nos lo scoge un obheto pisa anto wak cua di nos por his’e. Pues ta facil pa proba ken tin mas forsa.
Sonia: M’a compronde kico bo kiermen.
Marlen: Pero kico si na luga di esey, mi bisa cu bo ta deshonesto? Esey si ta dificil pa proba mesora, no ta berdad?
Sonia: Mi ta kere cu si.
Marlen: En realidad, bo no por midi honestidad cu un competencia.
Sonia: Berdad. Bo tin rason.
Marlen: Si bo wak bon, e unico manera pa proba e asunto aki ta di laga tempo pasa pa hende wak si bo ta honesto of no.
Sonia: Esey ta logico.
Marlen: Awor, wak e relato cu nos a lesa den Genesis atrobe. Satanas a bisa cu e tin mas forsa cu Dios?
Sonia: No.
Marlen: Pasobra si ta asina, lo tabata facil pa Dios proba cu Satanas ta robes, no ta berdad? Pero en bes di esey, Satanas a insinua cu Dios ta deshonesto. En realidad, el a bisa Eva: ‘Ta gaña Dios ta gaña bo. Pero ami ta bisa bo e berdad.’
Sonia: Interesante.
Marlen: Pero Jehova ta un Dios sabi, y el a mira cu e mihor manera pa resolve e acusacion aki ta di laga tempo pasa. Cu tempo lo a bira bisto cua di nan dos tabata papia e berdad.
UN CUESTION IMPORTANTE
Sonia: Pero ora Eva a muri, esey no a proba cu Dios tabata papia e berdad?
Marlen: Bo por bisa cu si. Pero, Satanas a cuestiona mas cos. Wak versiculo 5 atrobe. Kico mas el a bisa Eva?
Sonia: Cu si e come di e palo su wowo lo habri.
Marlen: Si, y cu Eva lo bira “manera Dios, conociendo bon y malo.” Pues na un manera astuto Satanas a bisa cu Dios tabata sconde algo bon pa hende.
Sonia: M’a compronde.
Marlen: Anto esey tambe tabata un acusacion serio.
Sonia: Con asina?
Marlen: Wel, Satanas a bisa cu sin e guia di Dios cos lo bay hopi mas mihor pa Eva y den un sentido pa tur hende. Jehova tabata sa cu den e caso aki tambe e mihor cos tabata pa laga Satanas proba su punto. Pues el a permiti Satanas goberna nos planeta pa un tempo. Esey ta e motibo dicon nos ta mira asina tanto sufrimento rond di nos. Esun cu ta goberna mundo ta Satanas, no Dios. * Pero mi tin un bon noticia pa bo.
Sonia: Si?
Marlen: Bijbel ta siña nos dos cos masha bunita tocante Dios. Prome, Jehova ta preocupa pa nos ora nos ta sufri. Por ehempel, wak e palabranan di Rey David, skirbi na Salmo 31:7. Den su bida David a pasa den hopi sufrimento, pero wak kico el a bisa den su oracion na Dios. Bo por les’e pa mi por fabor?
Sonia: Ta bon. E ta bisa: “Lo mi regociha y keda contento den bo misericordia, pasobra bo a mira mi afliccion; bo tabata sa di e angustianan di mi alma.”
Marlen: Pues aunke David a sufri, tabata un consuelo p’e sa cu Jehova a mira tur loke el a pasa aden. Sonia, bo no ta haya cu ta un consuelo pa sa cu Jehova ta consciente di tur loke nos ta pasa aden, hasta di nos dolornan emocional di mas profundo cu kisas otro hende no ta compronde?
Sonia: Claro!
Marlen: Di dos, Bijbel ta bisa nos cu Dios lo no permiti pa nos keda sufri pa semper. E ta mustra cu pronto Dios lo caba cu Satanas su mal gobernacion. Anto lo e elimina tur e mal cosnan cu a pasa, hasta e cosnan cu abo y bo mama a pasa aden. Mi por pasa otro siman y mustra bo dicon nos por tin sigur cu pronto Dios lo caba cu tur sufrimento? *
Sonia: Esey ta un bon idea.
Tin un topico di Bijbel en particular cu bo tin gana di sa mas di dje? Bo ta interesa pa sa mas di e creencianan y practicanan religioso di testigonan di Jehova? Si esey ta e caso, no duda pa bisa un testigo di Jehova esey. Lo e ta contento pa considera eseynan cu bo.
^ par. 7 Wak e articulo “Un Combersacion Interesante Tocante Bijbel” den e edicion di 1 di juli 2013. Tambe e ta disponibel na www.jw.org/en.
^ par. 17 Wak Isaias 63:9.
^ par. 26 Wak Revelacion 12:9.
^ par. 55 Wak Juan 12:31; 1 Juan 5:19.
^ par. 61 Pa mas informacion, wak capitulo 9 di e buki Kico Bijbel Ta Siña Realmente? publica pa testigonan di Jehova.
Mas Informacion
Kico Bijbel Ta Siña Realmente?
Nos Ta Bibando den “e Ultimo Dianan”?
Analisa con e actitud y conducta di e hendenan rond di nos ta duna prueba cu nos ta bibando den “e ultimo dianan” cu Bijbel a predeci.


text:
No t’asina asina tin tanto violencia y gran cantidad di dropout. Según datonan statistico ta 25% di nos comunidad ta biba un nivel di bida bou di e liña di pobresa.
Nos ta papiando aki di un grupo considerabel cu no por cumpli cu nan necesidadnan básico pa por biba.
Aki mi ta referí na scarsedad òf falta di cuminda, conecion di awa y coriente, bibienda, òf otro necesidadnan básico.
Si nos kier accioná pa salba e muchanan salí for di famianan ménos pudiente, si nos kier duna un man pa kibra e circulo di pobresa akí, nos mester frena efectonan di pobresa riba enseñansa.
Cua t’e efectonan di pobresa?
Condicionnan no faborabel pa studia. E condicionnan no faborabel por ta múltiple. Pensa riba e mucha cu no tin coriente na cas, cu no tin còmputer o coneccion di Internèt, pensa riba e mucha cu no tin un mesa na cas, pensa riba e mayor cu t’asina ocupá buscando su pan di cada dia cu no ta motivá su yiu studia, òf e mayor cu no ta den condicion di por yuda su yiu cu su tareanan di cas. Problemanan social emosional.
E mucha sali for di casnan ménos prudente ta ocupá su mes cu preocupacionnan cu no ta pertenecé n’e mundo di mucha. E ta puntra su mes p.e. si mèrdia lo tin algo di come òf con lo e haci p’e come.
Ta proba cu hopi biaha e situacion den e casnan aki ta producí hopi strès cu ta hiba na violencia òf abuso den casnan.
SITUACION FINANCIERO
Apesar cu nos tin enseñansa liber nos no por excluí cu tin gastonan di transporte, unifòrm, mester di laptop, material cu mester print etc. Mal nutricion.
Ta masha simpel pa splica cu un mucha cu hamber no por concentrá di forma optimal. E mucha cu pa motibonan financiero no ta come balansa, tempran òf lat lo tin problema cu su salud.
Problema cu salud, segun e rapòrt di UNICF na 2013 t’e motibo principal pa cual muchanan ta falta skol.
Pues pa nos frena e efectonan di pobresa aki, pa ta concreto nos mester considerá e lo siguiente:
Ban envolucrá mayornan mas den e proceso educacional di nan yiunan.
Mester sostené tur mucha especialmente esnan sali for di casnan pober riba tereno social emosional.
Ban sostené e mayornan di ménos recurso cu financiamento pa gastonan di estudio di nan yiunan.
Ban ofrecé nos muchanan un programa amplio di formacion. Un programa di skol alargá cu ta consistí di formacion social, emosional, spiritual, deportivo y artístico.
Nos muchanan ta merecé un nutricion balansa, di manera cu nan por funcioná optimal. Si nos encargá pa un dieta balansa, y suficiente practicá di deporte den e programa escolar, nos por ta sigur cu nos lo mira un bahada den gastonan di salubridad pa motibo cu nos a ofrecé nos muchanan un dieta balansa.
Solamente si nos frena e efectonan aki nos lo logra kibra e circulo di pobresa riba nos pais.